

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2025. augusztus 25-i rendes ülésére**

|  |
| --- |
| **Napirend tárgya:****A fák védelméről, kivágásáról és pótlásáról szóló 7/2022. (V. 31.) önkormányzati rendelet módosítása**  |

**A napirendet tárgyaló ülés dátuma**: **2025. 08. 25.**

**A napirendet tárgyaló ülés:** **Pénzügyi, Településfejlesztési és Fenntarthatósági Bizottság, Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes** / rendkívüli

**A határozat elfogadásához szükséges többség típusát:** **egyszerű** / minősített

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: -**

**2. Jogszabályi hivatkozások**: -

**3.Költségkihatások és egyéb szükséges feltételeket, illetve megteremtésük javasolt forrásai:** -

**4. Tényállás bemutatása:**

A fás szárú növények védelmével a fás szárú növények védelméről szóló 346/2008.(XII.30.) Korm.rendelet (a továbbiakban: Korm.rendelet) hatályon kívül helyezésre került, a fás szárú növényekkel kapcsolatos hatósági feladatokat a települési zöldinfrastruktúráról, a zöldfelületi tanúsítványról és a zöld védjegyről szóló 282/2024. (IX. 30.) Korm. rendelet tartalmazza. Az önkormányzati rendelet aktualizálására van szükség.

A környezet védelmének általános szabályairól szóló 1995. évi LIII. törvény 48.§-a alapján a települési önkormányzat környezetvédelmi tárgyú rendeleteinek tervezetét tájékoztatásul az illetékes környezetvédelmi igazgatási szervnek véleményezésre meg kell küldeni.

**Rendelettervezet**

**Telki Község Önkormányzata Képviselő-testületének .../.... (...) önkormányzati rendelete**

**A fák védelméről, kivágásáról és pótlásáról szóló 7/2022. (V. 31.) önkormányzati rendelet módosításáról**

[1] A rendelet módosítás célja a fás szárú növényekkel kapcsolatos feladatok szabályozása.

[2] Telki község Önkormányzat Képviselő-testülete a környezet védelmének általános szabályairól szóló 1995. évi LIII. törvény 46. § (1) bekezdés c) pontjában, 48. § (2) bekezdésében, a Magyarország helyi önkormányzatairól szóló 2011. évi CLXXXIX. törvény 142/C. § (1) bekezdésében kapott felhatalmazás alapján, a Magyarország helyi önkormányzatairól szóló 2011. CLXXXIX. törvény 23. § (5) bekezdés 1. pontjában és a környezet védelmének általános szabályairól szóló 1995. évi LIII. törvény 46. § (1) bekezdés c) pontjában meghatározott feladatkörében eljárva Telkiben a fás szárú növények védelmének helyi szabályairól a következőket rendeli el:

**1. §**

A fák védelméről, kivágásáról és pótlásáról szóló 7/2022. (V. 31.) önkormányzati rendelet 2. § (2) és (3) bekezdése helyébe a következő rendelkezések lépnek:

„(2) A rendelet tárgyi hatálya a lobhullató és örökzöld fákra, bokorfákra, kivéve gyümölcsfákra, terjed ki.

(3) A rendelet hatálya – eltérő rendelkezés hiányában – nem terjed ki a települési zöldinfrastruktúráról, a zöldfelületi tanúsítványról és a zöld védjegyről szóló 282/2024. (IX. 30.) Korm. rendeletben közterületen lévő fás szárú növényekre.”

**2. §**

A fák védelméről, kivágásáról és pótlásáról szóló 7/2022. (V. 31.) önkormányzati rendelet 3. § 7. pontja helyébe a következő rendelkezés lép:

*(E rendelet alkalmazásában:)*

„*7.* Inváziós fajú fás szárú növények: 282/2024. (IX. 30.) Korm. rendelet 2. mellékletében meghatározott növények.”

**3. §**

Ez a rendelet a kihirdetését követő harmadik napon lép hatályba.

**Egységes:**

**Telki Község Önkormányzata Képviselő-testületének 7/2022. (V. 31.) önkormányzati rendelete**

**A fák védelméről, kivágásáról és pótlásáról**

Telki község Önkormányzat Képviselő-testülete a környezet védelmének általános szabályairól szóló 1995. évi LIII. törvény 46. § (1) bekezdés c) pontjában, 48. § (2) bekezdésében, a Magyarország helyi önkormányzatairól szóló 2011. évi CLXXXIX. törvény 142/C. § (1) bekezdésében kapott felhatalmazás alapján, a Magyarország helyi önkormányzatairól szóló 2011. CLXXXIX. törvény 23. § (5) bekezdés 1. pontjában és a környezet védelmének általános szabályairól szóló 1995. évi LIII. törvény 46. § (1) bekezdés c) pontjában meghatározott feladatkörében eljárva Telkiben a fás szárú növények védelmének helyi szabályairól a következőket rendeli el:

**A rendelet célja**

**1. §**

E rendelet célja a Telki közigazgatási területén (továbbiakban: település) a zöldterületek fejlesztése, azok indokolatlan megszűntetésének és a zöldfelületi elemek károsodásának megelőzése, elhárítása, a bekövetkezett károsodás csökkentése, valamint az indokolatlanul megszűnő zöldterület, zöldfelület növényállományának pótlásáról való gondoskodás.

**A rendelet hatálya**

**2. §**

(1) A rendelet területi hatálya kiterjed – magasabb szintű jogszabály eltérő rendelkezése hiányában – a településen a magántulajdonú és közterületi ingatlanokra.

(2) A rendelet tárgyi hatálya a ~~fákra, kivéve gyümölcsfákra terjed ki~~ a lobhullató és örökzöld fákra, bokorfákra, kivéve gyümölcsfákra, terjed ki.

(3) A rendelet hatálya – eltérő rendelkezés hiányában – nem terjed ki ~~a közterületen lévő fás szárú növények kivágásának a fás szárú növények védelméről szóló kormányrendeletben szabályozott kérdéseire.~~ a települési zöldinfrastruktúráról, a zöldfelületi tanúsítványról és a zöld védjegyről szóló 282/2024. (IX. 30.) Korm. rendeletben közterületen lévő fás szárú növényekre.

**Értelmező rendelkezések**

**3. §**

E rendelet alkalmazásában:

*1.* Magánterület: az ingatlan-nyilvántartásban nem közterületként nyilvántartott ingatlan, ideértve az állami és az önkormányzati tulajdonban lévő ingatlanokat is.

*2.* Vegetációs időszak: április 1-től augusztus 31-ig terjedő időszak.

*3.* Gyümölcsfa: a díszfának nemesített gyümölcsfa kivételével az emberi fogyasztásra vagy egyéb hasznosításra kerülő gyümölcséért termesztett és gondozott fa.

*4.* Pótlás: a kivágásra kerülő fa számának megfelelő fa telepítése

*5.* Kertészeti szakvélemény: jogszabályban meghatározott jogosultsággal rendelkező szakértő vagy szervezet által végzett, a fák korára, egészségi állapotára, térbeli elhelyezkedésére stb. vonatkozó vizsgálaton alapuló szakértői javaslat a fás szárú növény fenntartásával, megóvásával vagy kivágásával kapcsolatban.

*6.* Veszélyhelyzettel fenyegető fás szárú növény: élet- és súlyos balesetveszéllyel fenyegető állapotú, kiszáradt, életképtelen állapotú fás szárú növény.

*7.* Inváziós fajú fás szárú növények: ~~346/2008. (XII. 30.) Korm. rendelet 1. mellékletében~~ 282/2024. (IX. 30.) Korm. rendelet 2. mellékletében meghatározott növények

*8.* Ingatlan használója: a fa feltalálhatósági helye szerinti ingatlan tulajdonosa, üzemeltetője, bérlője, haszonélvezője, vagy az ingatlant bármely más jogcímen használó, az ingatlannal kapcsolatos kötelezettségek teljesítésére köteles személy

**Hatásköri és eljárási kérdések**

**4. §**

(1) A település területén a jelen rendeletben meghatározott eljárások lefolytatására és a közigazgatási bírság kiszabására átruházott önkormányzati hatósági hatáskörben I. fokon Telki Község Önkormányzat Jegyzője (a továbbiakban: jegyző) jogosult.

(2) Az (1) bekezdés szerinti eljárás során az általános közigazgatási rendtartásról szóló törvény (a továbbiakban: Ákr.) rendelkezéseit kell alkalmazni.

**A fás szárú növények kivágásának engedélyezése**

**5. §**

Magánterületen lévő, e rendelet hatálya alá tartozó fát kivágni - veszélyhelyzettel fenyegető fa haladéktalan kivágása kivételével - csak végleges fakivágási engedély alapján szabad.

**6. §**

(1) Veszélyhelyzettel fenyegető fa kivágását magánterületen az ingatlan tulajdonos vagyhasználó- amennyiben a veszély elhárítására más lehetőség nincs - köteles haladéktalanul elvégezni. A veszély elhárítása érdekében elvégzett fakivágást 15 napon belül írásban az 1. melléklet szerinti formanyomtatványon be kell jelenteni a jegyzőnek. A bejelentésben indokolni kell a fa kivágásának szükségességét, valamint részletes fotódokumentációt kell csatolni a kivágott fáról.

(2) Az (1) bekezdés szerint kivágott fa pótlásáról a 8. §-ban meghatározottak szerint gondoskodni kell.

(3) Amennyiben utólag az derül ki, hogy a veszélyhelyzettel fenyegető fa kivágására vonatkozó bejelentésben valótlan adatokat közöltek, a fa kivágása nem volt megalapozott, vagy a veszélyhelyzettel fenyegető fa kivágását nem jelentették be, a munkálat engedély nélküli fakivágásnak minősül.

**7. §**

(1) Fát magánterületen kivágni különösen építmény elhelyezése, veszélyhelyzet elhárítása, környezetrendezés miatt vagy kertészeti szakvélemény által is igazolt egyéb okból lehet.

(2) A magánterületi fa kivágási engedély iránti kérelmet a 2. melléklet szerinti formanyomtatványon kell benyújtani a jegyzőnek. A kérelemhez mellékelni kell:

*a)* a kivágni tervezett fa pontos helyét (a fák ingatlanon belüli elhelyezkedését ábrázoló helyszínrajzot);

*b)* a kivágandó fával kapcsolatos rendelkezési jogosultságot bizonyító dokumentumot (saját tulajdonú ingatlan esetén tulajdoni lap másolatát);

*c)* szükség esetén a fa kivágásának indokoltságát megalapozó dokumentumokat (különösen: kertészeti szakvélemény, építési-bontási engedély);

*d)* részletes fotódokumentáció a kivágni tervezett fáról;

*e)* a pótlás tervezett módjának (telepítés esetén az ültetni tervezett fák számának, fajának és a tervezett telepítés helyének) megjelölését, építési telek beépítése vagy egyéb indokolt esetben kertészeti tervet.

(3) A kivágott fa pótlásáról a 8. §-ban meghatározottak szerint gondoskodni kell.

(4) A fa kivágási engedélyének a véglegessé válásától számított egy évig jogosít a kivágásra, mely időtartam különösen indokolt esetben az engedélyesnek a határidő lejártát megelőzően benyújtott írásos kérelmére egy alkalommal, újabb egy évvel meghosszabbítható.

(5) A fakivágást csak a fakivágási engedély véglegessé válását követően szabad megkezdeni.

(6) Az engedély nélküli vagy engedélytől eltérő fakivágás kivitelezése megtiltható.

(7) A fakivágást úgy kell végezni, hogy az ne veszélyeztesse a gyalogos közlekedés biztonságát és a környező épületek, építmények állékonyságát. A fakivágás során a munka- és balesetvédelmi követelményeket be kell tartani.

**Pótlás és pénzbeli megváltás**

**8. §**

(1) Az engedélyes köteles a kivágási engedélyben megállapított mértékben és módon gondoskodni a kivágott fák pótlásáról. Pótlási kötelezettséghez kötött fakivágás esetén a pótlás teljesíthető

*a)* fapótlással; vagy

*b)* pénzbeli megváltással vagy

*c)* részben fapótlással, részben pénzbeli megváltással.

(2) Az engedélyes köteles a kivágási engedélyben megállapított mértékben és módon gondoskodni a kivágott fák pótlásáról. A pótlás határideje a kivágástól számított egy év. A pótlásról vegetációs időszakon kívül kell gondoskodni.

(3) Magánterületi fák építési tevékenység érdekében szükséges kivágása esetén az építkezéssel érintett ingatlanon történő telepítés határideje az épület használatbavételi engedélyezési vagy a használatbavétel tudomásulvételi eljárás befejezését követő év december 31., de legkésőbb a kivágási engedély véglegessé válásától számított 3 év.

(4) Magánterületi fák kivágása esetén a pótlást elsősorban telken belül kell elvégezni.

(5) A fapótlás mértéke engedélyezett és engedély nélküli magánterületi fák kivágása esetén - ideértve veszélyhelyzettel fenyegető fa kivágását is - a kivágandó fás szárú növények darabszáma.

(6) Engedély nélküli fakivágás esetén a pótlást e szakaszban előírtak szerint kell elvégezni, azzal az eltéréssel, hogy amennyiben az engedély nélkül kivágott fák fajtája, darabszáma utólag nem állapítható meg, akkor a vélelmezhető vagy a kikövetkeztethető darabszámú fát 30 cm törzsátmérővel kell figyelembe venni és a 8.§ (3) bekezdés szerint kell megállapítani a pótlás mértékét.

(7) A fapótlás nem tekinthető teljesítettnek, ha a telepített fa az ültetés évét követő vegetációs időszak végéig nem marad életképes. Ebben az esetben az engedélyes vagy a bejelentő köteles a telepítést megismételni.

(8) A fapótlást kizárólag a pótlási kötelezettséget előíró határozatban meghatározott előnevelt fa fajtával lehet teljesíteni.

(9) Amennyiben a fa pótlása a földrészlet adottsága miatt nem vagy csak részben teljesíthető, a pótlást a jegyző által kijelölt más ingatlanon történő telepítéssel kell teljesíteni. Amennyiben ilyen ingatlan nem jelölhető ki, a jegyző a kérelmezőt a (10) bekezdés szerinti pénzbeli megváltásra kötelezi.

(10) A pótlási kötelezettség pénzben történő megváltása esetén a megváltás összege az engedélyben meghatározott ültetendő famennyiség mindenkori forgalmi átlagértéke az ültetési költséggel és 2 éves gondozási költséggel növelve.

(11) A fakivágás akkor végezhető el, ha az engedélyes a kivágandó fa megváltási értékét az Önkormányzat erre kijelölt számlájára befizette.

**9. §**

Aki engedély nélküli fakivágást végez, a fakivágás szabályait megszegi vagy a 8. § (1) bekezdésében foglalt kötelezettségét elmulasztja, közösségi együttélés szabályait megszegi és közigazgatási bírsággal sújtható. A közigazgatási bírság mértékét Telki Község Képviselő-testületének mindenkor hatályos közösségi együttélés alapvető szabályairól szóló önkormányzati rendelet határozza meg. A befizetett közigazgatási bírság Telki Község Környezetvédelmi Alapjának a bevétele.

**10. §**

A közösségi együttélés alapvető szabályairól és azok megsértésének jogkövetkezményeiről szóló 5/2018 (III.29.) önkormányzati rendelet 4. alcíme a következő alcímmel egészül ki:

**„Fák kivágása és pótlása szabályainak megszegése**

**15/A. §**

A közösségi együttélés alapvető szabályait sértő magatartást követ el, aki magánterületi vagy közterületi ingatlanon engedély nélküli fakivágást végez, a fakivágás szabályait megszegi vagy a fák védelméről, kivágásáról és pótlásáról szóló önkormányzati rendelet alapján meghatározott pótlási kötelezettségét elmulasztja.”

**11. §**

Ez a rendelet a kihirdetését követő harmadik napon lép hatályba.